Olimpiese kampioen weer lank op kantlyn | Netwerk24
So berig Wêreldatletiek met Rudisha wat in Eldoret, Kenia, geopereer is en na verwagting vir tussen 12 en 16 weke op die kantlyn gaan wees.
Die Keniaan David Rudisha op pad na sy tweede goue medalje in die 800 m op die Olimpiese Spele in 2016.Foto: Getty Images
Hy is reeds geruime tyd op die kantlyn nadat hy 'n spier getrek het tydens die Wêreldkampioenskap in 2017 in Londen.
Hy was sedertdien nog nie weer in aksie nie en sal die nuutste besering as 'n groot terugslag beskou.
Luidens die Keniaan se woordvoerder het hy die besering by sy huis in Kilgoris in die Narok-streek opgedoen toe die 31-jarige op ongelyke grond getrap het.
Hy het glo aanvanklik vermoed dat hy net skeef getrap het en sy enkel geswik het.
Rudisha het toe aangehou oefen op wyses wat nie sy voet verder sou beseer nie, maar toe dit ná die naweek geen tekens van herstel getoon het nie, is hy na die St. Luke-hospitaal in Eldoret waar hy geskandeer is en die fraktuur gediagnoseer is.
Dr. Victor Bargoria, wat die operasie behartig het, sê hulle moes vir Rudisha 'n buisvormige plaat en 3,5 mm-skroewe insit.
Die Keniaan teiken sy derde verskyning op die Olimpiese Spele in 2021 wanneer dit in Tokio plaasvind. – Sportredaksie